Document ID: 32013R1065

KOMISIJOS REGLAMENTAS (ES) Nr. 1065/2013
2013 m. spalio 30 d.
kuriuo iš dalies keičiamas Europos Parlamento ir Tarybos reglamento (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos III priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. sausio 15 d. Europos Parlamento ir Tarybos reglamentą (EB) Nr. 110/2008 dėl spiritinių gėrimų apibrėžimo, apibūdinimo, pateikimo, ženklinimo ir geografinių nuorodų apsaugos bei panaikinantį Tarybos reglamentą (EEB) Nr. 1576/89 (1), ypač į jo 17 straipsnio 8 dalį,
kadangi:
(1)
Peru Respublika kreipėsi dėl Pisco geografinės nuorodos registravimo Reglamento (EB) Nr. 110/2008 III priede pagal to reglamento 17 straipsnio 1 dalyje nurodytą procedūrą; Pisco yra vaisių spiritas, Peru gaminamas iš vynuogių tradiciniu fermentavimo ir distiliavimo būdu;
(2)
prieštaravimų procedūros pagal Reglamento (EB) Nr. 110/2008 17 straipsnio 6 dalį tikslais pagrindinės Pisco techninės bylos specifikacijos paskelbtos Europos Sąjungos oficialiajame leidinyje (2). Kadangi Komisija negavo prieštaravimų pagal Reglamento (EB) Nr. 110/2008 17 straipsnio 7 dalį, pavadinimą Pisco reikėtų užregistruoti kaip geografinę nuorodą to reglamento III priede;
(3)
pagal Susitarimą, kuriuo įsteigiama Europos bendrijos bei jos valstybių narių ir Čilės Respublikos asociacija, patvirtinta Tarybos sprendimu 2002/979/EB (3), Pisco yra saugoma spiritinių gėrimų, kurių kilmės šalis Čilė, nuoroda. Todėl reikėtų patikslinti, kad Pisco geografinės nuorodos apsaugą taikant produktams, kurių kilmės šalis Peru, nebūtų trukdoma šio pavadinimo naudoti produktams, kurių kilmės šalis Čilė;
(4)
todėl Reglamentas (EB) Nr. 110/2008 turėtų būti atitinkamai iš dalies pakeistas;
(5)
šiame reglamente numatytos priemonės atitinka Spiritinių gėrimų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 110/2008 III priede produkto kategorija „9. Vaisių spiritas“ papildoma šiuo įrašu:
„Pisco (4)
Peru
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 30 d.

Labels: 3
18
17